ועדת הפנים והגנת הסביבה, כנסת 20, פרוטוקול מספר 615, 2018-05-08 10:00

יואב קיש: כינסתי את הדיון בעקבות פנייתו של חיים ביבס, ראש עיריית מודיעין-מכבים-רעות ויושב-ראש מרכז השלטון המקומי.

יואב קיש: המכתב הזה מופיע בפניכם.

יואב קיש: זה היישום של צו הפיקוח על מחירי קייטנות ציבוריות מכוח חוק הפיקוח שעבר פה בוועדה הזאת לפני חודשים ספורים.

יואב קיש: אני חושב שכולם שותפים לרצון שכמה שיותר ילדים במדינת ישראל יזכו לקבל את המוצר או את השירות הזה של קייטנה.

יואב קיש: אני חושב שלזה שותפים כולם, כל מי שיושב סביב השולחן, כאשר בסופו של דבר יש לזה גם משמעויות כלכליות.

יואב קיש: אני חושב שהמכתב מתייחס לנושא של המשמעויות הכלכליות שקשורות לעניין, בעיקר מדבר על נושא של כמות מינימאלית של ילדים שרוצים להגיע.

יואב קיש: אני אתן לך, חיים, להציג את העניין.

יואב קיש: בקשה, זכות הדיבור שלך.

חיים ביבס: בוקר טוב לכולם.

חיים ביבס: ראשית, להודות ליושב-ראש הוועדה על הדיון המהיר.

חיים ביבס: זה מאוד מאוד חשוב, משום העובדה שבעוד חודשיים אנחנו כבר נהיה בקייטנות.

חיים ביבס: אני חושב שבזמנו רצו לעשות טוב, רק גרמו לנזק, לדעתי נזק גדול מאוד לרשויות, משום שהרבה מאוד רשויות היום צריכות להכניס את היד לכיס.

חיים ביבס: אני חושב שאי אפשר להכניס את היד לכיס, לעשות גירעונות רק כדי לרצות.

חיים ביבס: הרעיון היה לייצר תקנה ציבורית כך שברוב הרשויות מפעילים קייטנות רגילות, קייטנות שלהן, קייטנות ציבוריות.

חיים ביבס: המשמעות היא אחת.

חיים ביבס: המשמעות של הפעלת קייטנה כזאת ציבורית הייתה לייצר לאלה שבאים ואומרים שאין להם את היכולת, שאין להם שום דבר אחר, לתת להם קייטנה שהיא קייטנה ציבורית, קייטנה שבה יש את המינימום הנדרש כדי להפעיל.

חיים ביבס: כאשר נקבעו הדברים, נקבע שהיא תהיה דומה לקייטנה הנוכחית, הווה אומר שבכל מקום, בכל עיר תהיה קייטנה אחת שהיא קייטנה ציבורית, רק לא קבעו את המינימום.

יואב קיש: למינימום ילדים אתה מתכוון.

חיים ביבס: מינימום ילדים.

חיים ביבס: לא הכניסו את המגבלה.

חיים ביבס: הכניסו מגבלה לאזורים.

חיים ביבס: זאת אומרת, צריך גם לייצר אזורים.

חיים ביבס: זאת אומרת, לכל אזור אני צריך לייצר גן.

חיים ביבס: לכאורה יש מצב אבסורדי, כי אם לי בעיר יש חמישה אזורים, אני צריך לפתוח חמישה גנים כאלה, כאשר באופן תיאורטי יכול להירשם ילד לכל גן כזה בכל אזור.

חיים ביבס: אני צריך לפתוח לו קייטנה בנפרד, להשקיע.

יואב קיש: אתה לא יכול לאחד אזורים?

חיים ביבס: אני לא יכול לאחד אזורים.

יואב בן צור: אם תאחד אזורים, תעשה הסעות.

חיים ביבס: הסעות זה העניין של ההורים.

חיים ביבס: אתה לא עושה הסעות לאף אחד.

חיים ביבס: אם אין הסעות על פי חוק, אז לא מגיע בכל מקרה, זה לא רלוונטי.

יואב קיש: ואם נחליט לאחד אזורים?

חיים ביבס: אם תאחד אזורים, אוטומטית זה יתאחד למקום אחד.

חיים ביבס: ברגע שיגיעו למספר המינימום, בלאו הכי יפעילו.

חיים ביבס: אם תאחד אזורים, זה מייצר גן אחד עם מרשם אחד.

יואב קיש: אם איחדת אזורים והגעת למינימום שאתה רוצה, מה עושים בנושא ההסעות, איך מסדירים את הגעת הילדים?

חיים ביבס: ההורים בלאו הכי מביאים את הילדים.

שגיא רוחל: זה ילדים קטנים.

יואב בן צור: אבל יש הבדל אם הוא מביא אותו לאזור שלו.

יואב קיש: זו בעיה, אתה לא יכול להביא ילד קטן - -

יואב בן צור: אם אתה לא מביא את זה לאזור שלו, זה גורם קושי להורים.

יואב קיש: אתה מבין את הבעיה של לפתוח בעשרה אזורים לילד אחד.

חיים ביבס: זה גם לא ייפתח.

חיים ביבס: לא יהיה מצב שיפתחו גן לילד או שניים.

יואב בן צור: מה מספר המינימום?

חיים ביבס: לא קבעו.

יואב קיש: תיכף נדבר על זה.

חיים ביבס: אם יש אצלי בקייטנה פחות מ-20 ילדים, אני לא פותח גן.

יואב בן צור: כמו תקן כיתה.

חיים ביבס: בדיוק.

חיים ביבס: לכל דבר יש תקן, רק פה לא קבעו תקן.

חיים ביבס: זו הדוגמה הקלאסית לכך שבזמנו משרד החינוך ברח מאחריות לקייטנות.

יואב קיש: אני רוצה רק להסביר מה ההיגיון במינימום ילדים, למי שזה לא ברור לו.

יואב קיש: עלות פתיחת קייטנה מורכבת מהרבה מאוד סכומים, כאשר זה לא משנה אם יש ילד אחד או 20 ילדים.

יואב קיש: זה לא להגיד שאם יש ילד אחד אז סופגים את ההפרש.

יואב קיש: הם צריכים עכשיו להשקיע.

תומר רוזנר: נגיד שהבעיה היא שיש ילד אחד, שנרשם ילד אחד.

חיים ביבס: ילד אחד בכל הקייטנה?

תומר רוזנר: זה המצב שהצגת.

יואב קיש: באזור?

תומר רוזנר: כן.

תומר רוזנר: באזור הזה הרשות המקומית מפעילה קייטנה מיוחדת שבה נותנים יותר.

תומר רוזנר: היא לוקחת על הקייטנה המיוחדת 1,600 שקל.

תומר רוזנר: התוצאה היא שהרשות המקומית סופגת.

יואב קיש: הפתרון שאתה מציע הוא להוסיף את אותו ילד.

חיים ביבס: במקום לגרד את אוזן שמאל ביד ימין, תכניס אותו לוועדת ההנחות בחינוך, תקבל הנחה, אם מגיעה לו הנחה סוציאלית, ובסופו של דבר הוא יוכל להירשם כרגיל.

חיים ביבס: זה קיים.

חיים ביבס: לא זה מה שמציעים.

חיים ביבס: מציעים קייטנה ציבורית.

חיים ביבס: בא בן אדם ואומר: "אני לא רוצה שהבן שלי יהיה בקייטנה ציבורית בעלות של 1,600 שקל, אלא בקייטנה ציבורית ברף של 800 שקל, יקבל רק מה שיש שם".

חיים ביבס: יצרו משהו שאין לנו בעיה איתו, הוא בסדר, אלא מה?

חיים ביבס: מינימום.

תומר רוזנר: אבל אין לו בחירה.

יואב קיש: יש מקומות שלא באים אליו.

חיים ביבס: אם אצלי באזור יירשמו עכשיו 15 ילדים, לא 18 או 20 ילדים, אני מאחד אותם במקום אחר, באזור אחר.

חיים ביבס: הם לא יהיו במקום שהם רוצים להיות כאשר אין מספיק ילדים.

חיים ביבס: בקייטנה הציבורית אתה אומר לי: "לא משנה כמה ילדים יש, תפסיד".

חיים ביבס: אין כזה דבר.

חיים ביבס: לי אסור להיות בגירעון.

יואב בן צור: אתה לא תפסיד שם.

חיים ביבס: אני אומר לך שבנושא הזה אנחנו נלך עם משרד הפנים לבג"ץ, כדי שיסביר לנו איך בשנת בחירות מותר לי להיות בגירעון.

יואב קיש: יש גם הגדרה, אם הבנתי נכון, שקבלן צריך לקבל יותר כסף?

חיים ביבס: כן.

יואב קיש: רק על קבלנים מדובר?

חיים ביבס: קבעו ארבעה טורים שמראים.

חיים ביבס: זאת אומרת, כספי ציבור זה בסדר, לקופה הציבורית מותר להיות בגירעון.

חיים ביבס: ככל שזה הולך והופך להיות פרטי, אז הולכים, מה שנקרא, לכיוון הרווח.

חיים ביבס: קבעו מ-689 שקלים סל שירותים בציבורי עד 754 שקלים בפרטי.

חיים ביבס: בציבורי אתה גובה פחות, בפרטי יותר.

יואב בן צור: אתה נותן פחות בציבורי?

חיים ביבס: רשות מקומית לא מזדכה על מע"מ, קבלן מזדכה על מע"מ.

חיים ביבס: הרשות צריכה לשלם אותו.

יואב בן צור: חיים, אתה נותן פחות בציבורי?

חיים ביבס: אתה נותן פחות.

חיים ביבס: הרעיון היה לעשות קייטנה ציבורית שבה, לצורך העניין, נותנים בסיס.

חיים ביבס: מי שרוצה להירשם, יירשם.

חיים ביבס: לקייטנה ייחודית יש מחיר.

חיים ביבס: מה שנוצר פה – החוכמולוגים שהכינו את זה לקחו את התקנות הייחודיות, יצקו אותן לתוך קייטנה, אמרו שזאת הקייטנה הציבורית.

חיים ביבס: עכשיו מה עשו?

חיים ביבס: לקחו את הקייטנה הייחודית, הפכו אותה לציבורית, רק הקטינו את המחיר.

חיים ביבס: יצרו, מה שנקרא, פער שעכשיו אתה בקייטנה ייחודית גובה יותר עבור משהו שהמדינה מציעה פחות.

חיים ביבס: עכשיו מאיפה היא מציעה, מישהו פה עשה תחשיב כלכלי?

חיים ביבס: לא.

חיים ביבס: מישהו בא ואמר האם יש פה גירעון או לא? לא עשו את זה.

חיים ביבס: רצו פופוליזם, אז המשיכו עד הסוף עם הפופוליזם.

יואב קיש: בוא נשמע את משרד הפנים.

תמי נאסה: אנחנו רק מבקשים להדגיש שמשרד הפנים לקח פה אחריות על תחום שהוא לא מקומו הטבעי.

יואב קיש: אתם רוצים שנעביר את זה למשרד החינוך עכשיו?

יואב בן צור: כן.

דב חנין: זה חלק ממערכת החינוך.

יואב בן צור: בוא נקבל החלטה.

יואב קיש: למה לא עושים את זה?

יואב קיש: אז מה אם בנט לא רוצה?

תמי נאסה: נלקחה פה אחריות על תחום שהוא לא במקומו הטבעי של המשרד.

תמי נאסה: נעשתה פה עבודה רצינית ומעמיקה.

חיים ביבס: לא נעשתה לא עבודה רצינית ולא מעמיקה.

תמי נאסה: הוועדה התכנסה לעשרות פגישות, כאשר החברים שלה היו נציגים ממשרד החינוך, ממשרד האוצר וממשרד הפנים.

יואב קיש: למה לא התייחסתם לכמות מינימום של ילדים?

חיים ביבס: השלטון המקומי לא היה.

נאוה אושר: משרד הפנים פעל להתקנת צו.

נאוה אושר: אנחנו פועלים מכוח הסמכות הקבועה בחוק.

נאוה אושר: לא קבועה בחוק סמכות לקביעת מספר מינימאלי של נרשמים.

יואב קיש: אבל קבוע כסף בחוק?

נאוה אושר: ככל שמשרד המשפטים יסבור אחרת, אנחנו כמובן נאמץ עמדה חלופית.

יואב קיש: משרד המשפטים, האם לדעתכם אסור להם לקבוע מספר מינימום של נרשמים בקייטנות?

אביטל שטרנברג: זאת שאלה סבוכה.

יואב קיש: ראיתם את המכתב שבגללו זימנו את הדיון?

יואב בן צור: למה זה סבוך לקבוע מספר מינימום?

אביטל שטרנברג: אנחנו ניתן תשובה בכתב לשאלה הזאת בימים הקרובים, לא כרגע.

תומר רוזנר: אין להם סמכות.

יואב קיש: אתה חושב שאין להם סמכות?

יואב קיש: השאלה אם צריך סמכות ספציפית לעניין הזה.

דב חנין: גוף שלטוני צריך סמכות כדי לעשות משהו.

יואב קיש: אם היה כתוב בחוק שאסור לקבוע מספר מינימום, הייתי אומר שאין.

יואב קיש: אני חושב שזה כמו הסמכות שלהם לקבוע שזה יעלה עד 600 שקל או עד 800 שקל.

יואב קיש: יש פה מישהו מהממ"מ?

יואב קיש: עידו, תציג בבקשה.

עידו אבגר: לבקשת הוועדה ניסינו לבדוק איך מתכוונים להיערך ליישום של החוק.

עידו אבגר: אני לא אכנס להוראות של החוק, אבל קצת על ההיערכות.

עידו אבגר: מבחינת משרד הפנים, כמו שנאמר פה, כונסה ועדה מייעצת, פורסם צו בהתאם להוראות.

עידו אבגר: מינוי מפקחים ומינוי ממונה שאמור לטפל בכל העניין של עיצומים כספיים, לדברי המשרד זה עדיין לא קרה, זה נמצא בתהליכים וצפוי לקרות בקרוב.

עידו אבגר: זה מה שקבוע בחוק שהמשרד צריך לעשות.

עידו אבגר: אנחנו שאלנו אותו על צעדים שהוא חושב שצריך לעשות כדי לקדם את ההיערכות לחוק.

עידו אבגר: המשרד אמר שהוא עדיין בודק איזה צעדים צריך לעשות כדי להבטיח את היערכות הנוגעים בדבר ליישום.

עידו אבגר: שאלנו גם על יידוע הציבור, כי הציבור פה הוא חלק חשוב בתהליך הפיקוח, אבל נענינו שכרגע המשרד לא רואה לנכון ליידע את הציבור מעבר לכתבה שפורסמה עם פרסום הצו.

עידו אבגר: פנינו גם לרשויות מקומיות, כדי להבין איך הן נערכות.

עידו אבגר: פנינו ל-25 רשויות, קיבלנו תשובות מ-16.

עידו אבגר: מה שעולה זה שרוב הרשויות מתכוונות להציע קייטנות שעומדות בדרישות הסל של קייטנות ציבוריות מפוקחות.

עידו אבגר: לרוב זה לילדי הגנים, כי כפי שאתם בוודאי יודעים, לתלמידי א' עד ג' יש את התכנית של משרד החינוך.

עידו אבגר: נראה, וזה חשוב לציין, שחלק לא מבוטל מהרשויות מתכוונות להציע קייטנות רק עד השעה 13:00, שזה עשוי להיות בעייתי.

יואב קיש: יש הגדרה בחוק לשעות, דרך אגב?

תמי נאסה: כן, בצו.

יואב קיש: יש להם סמכות לקבוע שעות בצו?

עידו אבגר: כן.

עידו אבגר: הצו קובע סל בסיס של בוקר עד שעה 13:00, כאשר מי שרוצה - -

יואב קיש: אין פה עבירה על צו הבסיס?

עידו אבגר: לא, אבל יש פה בעיה מבחינת ההורים, עשויה להיות בעיה מבחינת ההורים.

יואב קיש: הם גם משלמים פחות.

פנינה תמנו: אבל עם אלטרנטיבה להישאר באיזה תחום להמשך פעילות.

עידו אבגר: יש צהרון במחיר מפוקח.

עידו אבגר: אפשר להוסיף אותו אם אתה עושה בבוקר.

יוליה מלינובסקי: אין צהרון בחופש הגדול.

תמי נאסה: זו קייטנת צהריים.

עידו אבגר: אני אבהיר.

עידו אבגר: הצו מאפשר לפתוח קייטנה רק בבוקר, או לפתוח קייטנה שפועלת מ-8:00 בבוקר עד 16:00 אחר הצהריים.

עידו אבגר: רשויות לא מעטות בוחרות לפתוח קייטנה רק עד השעה 13:00.

חיים ביבס: כל הרשויות.

עידו אבגר: לא כל הרשויות.

חיים ביבס: הצהרון הוא בנפרד.

עידו אבגר: זה מחיר אחר.

עידו אבגר: זה משהו בין 600 ל-800 שקל לבוקר.

עידו אבגר: אם פותחים עד 16:00, זה בין 1,000 ל-1,200 שקל.

פנינה תמנו: מה עשינו בזה?

פנינה תמנו: בסוף הגענו לסכומים הרגילים.

תמי נאסה: זה ל-15 יום, לא לכל החודש.

עידו אבגר: צריך לזכור שבין ההמלצות של הוועדה המייעצת וטיוטת הצו שפורסמה לבין הצו הסופי שפורסם היו שינויים.

עידו אבגר: סל השירותים הצטמצם.

עידו אבגר: גם המחיר ירד בצורה ניכרת.

עידו אבגר: זה לגבי העבודה של הוועדה המייעצת לבין מה שפורסם בסופו של דבר.

עידו אבגר: מהתשובות של הרשויות קיבלנו תחושה שיש חוסר בהירות, יש אי הבנות בפירוש של הוראות החוק.

עידו אבגר: עולות כל מיני שאלות שראוי שמשרד הפנים יבהיר לרשויות מה הן נדרשות לעשות.

עידו אבגר: עולה השאלה: האם צריך להציע את הקייטנה הציבורית המיוחדת שהוזכרה פה, הקייטנה שחורגת מההוראות של הקייטנה המפוקחת, באותם מועדים שבהם מוצעת הקייטנה הציבורית, או שאפשר להציע ביולי קייטנה ציבורית ובאוגוסט רק קייטנה מיוחדת באיזה מחיר שרוצים.

עידו אבגר: עולה השאלה: האם אפשר להציע קייטנה מיוחדת שתפעל עד 16:00 או עד 17:00, בעוד שהקייטנה הציבורית שפועלת במקביל תפעל רק בבוקר.

חיים ביבס: אתם עושים סלט מהכל.

חיים ביבס: קייטנה זו לא חובה של רשות מקומית.

פנינה תמנו: מה זה "לא חובה"?

פנינה תמנו: אתה רוצה שהילדים שלך יסתובבו ברחוב?

חיים ביבס: אל"ף, זו לא חובה, ובי"ת, הרי לפני 4 ו-5 שנים לקחנו על עצמנו לעשות קייטנות טובות.

חיים ביבס: פעם זה היה אצל קבלנים שהיו באים, נותנים להם רק ארוחה וזורקים אותם.

חיים ביבס: אתם מחזירים אותנו בכוח למצב הזה, זה מה שאתם עושים.

חיים ביבס: מה שקורה היום זה שלקחו משהו שאפילו בחוק הוא לא עומד.

חיים ביבס: למה?

חיים ביבס: דיברו על עלות קייטנה פלוס תקורה סבירה.

חיים ביבס: הוועדה המייעצת ישבה עם כולם, רק היא שכחה לשבת עם מישהו אחד, עם אלה שמפעילים את זה בפועל, שזה השלטון המקומי.

חיים ביבס: ככה זה נראה גם.

חיים ביבס: זה נראה בדיחה, כי זה גם במינוס - -

פנינה תמנו: בזה אני מסכימה איתך.

יואב קיש: אתם לא ישבתם עם השלטון המקומי?

תמי נאסה: אנחנו ישבנו עם השלטון המקומי.

חיים ביבס: התשובה היא לא.

יואב קיש: עם מי ישבתם ספציפית?

תמי נאסה: ישבנו עם סמנכ"ל כלכלה בשלטון המקומי.

חיים ביבס: הם לא ישבו עם שום רשות מקומית, הם לא ישבו עם אף אחד אחר, הם לא בדקו קייטנות, הם לא עשו כלום.

יואב קיש: יושב פה יושב-ראש השלטון המקומי שאומר שלא ישבתם איתם.

יואב קיש: זה נראה בעיני לא הגיוני.

יואב קיש: את באה ואומרת שכן ישבתם.

תמי נאסה: אנחנו ישבנו איתם.

תמי נאסה: ישבנו לא רק איתם.

יואב קיש: שאלתי עכשיו ספציפית לגביהם.

תמי נאסה: איתם ישבנו.

חיים ביבס: מי זה "איתם"?

יואב קיש: עם היועצת המשפטית?

תמי נאסה: כן.

נועה בן אריה: הוועדה המייעצת לא הייתה העניין הבעייתי בסיפור הזה, זה נאמר גם על ידי המחקר של הממ"מ.

נועה בן אריה: העברנו לוועדה מסמכים, נתונים.

נועה בן אריה: ייצגנו את הבעייתיות בכל מה שרוצים להעביר במסגרת החוק.

נועה בן אריה: הוועדה קיבלה את המסמכים האלה, היא קיבלה את הנתונים האלה.

נועה בן אריה: יש פער בין דוח הוועדה לבין הצו שפורסם.

נועה בן אריה: הפער הוא פער משמעותי.

נועה בן אריה: גם רכיבים משמעותיים רבים שאנחנו עמדנו עליהם במסגרת עמדת השלטון המקומי, בסופו של דבר לא נכנסו למסמך המסכם.

נועה בן אריה: סוברנית הוועדה לקבוע מה שהיא קובעת, אבל בסופו של דבר יש פער בין עמדת השלטון המקומי לדוח המסכם של הוועדה ופער מאוד גדול בין דוח הוועדה לצו שפורסם.

יואב קיש: אני רוצה לשמוע קצת נציגים של הורים ושל רשויות.

דב חנין: אולי כדאי גם לשמוע את משרד החינוך.

תמי נאסה: משרד החינוך לא חלק מהעניין.

יואב קיש: בנט לא רוצה.

חיים ביבס: במשרד החינוך קבעו מספר מינימום של ילדים.

חיים ביבס: שם כן קבעו.

חיים ביבס: למה?

חיים ביבס: כי שם המשרד צריך להעביר כסף.

יואב קיש: אני רוצה לשמוע את עיריית כפר סבא, לשמוע מה קורה אצלם.

שגיא רוחל: בעיריית כפר סבא יש למעלה מ-200 גני ילדים.

שגיא רוחל: גם בטיוטת המחירים שפורסמה לפני שהצו פורסם התקשינו לעמוד, וזאת מאחר ולא נקבעו מחירי מינימום למספר התלמידים.

שגיא רוחל: במחירים שפורסמו אין לנו יכולת לבצע את הקייטנות.

יואב קיש: ללא חריגה מתקציב.

שגיא רוחל: ללא חריגה מתקציב.

שגיא רוחל: אני גם לא חושב שתפקידו של הצו להכניס את הרשות המקומית לגירעון.

שגיא רוחל: זה לא תפקידו.

שגיא רוחל: הוא צריך לקבוע עלות סבירה למתן השירות.

שגיא רוחל: רוצים לבצע שירות ממומן?

שגיא רוחל: אדרבא, שמשרד החינוך, כפי שעשה - -

יואב קיש: המחירים לא משקפים את השירותים המינימאליים?

שגיא רוחל: בוודאי שלא.

פנינה תמנו: מה זה "עלות סבירה"?

פנינה תמנו: 1,200 שקלים ל-15 יום זה כמעט 3,000 שקל.

שגיא רוחל: עלות סבירה היא כזו שניתן לבצע את מה שמבקשים לבצע בכסף הזה בלי להרוויח שקל.

שגיא רוחל: הרשות המקומית לא רוצה.

שגיא רוחל: היא רוצה לספק את השירותים בעלות המינימאלית שהיא יכולה.

שגיא רוחל: הצו הזה, כפי שהוא פורסם עם המחירים, לא מאפשר לנו.

שגיא רוחל: ספקים שאנחנו רוצים להפעיל על מנת שיתנו קייטנות לא רוצים לגשת למכרזים.

שגיא רוחל: עזבו רגע את מועד התמשכות הזמן שאנחנו נדרשים כדי להיערך לקייטנות, לצוותים.

שגיא רוחל: עם כל הכבוד לוועדה שישבה ולנציגי משרד הפנים, אנחנו מתמחים בהפעלת קייטנות, עושים את זה הרבה מאוד זמן עם הרבה מאוד מסירות וידע.

שגיא רוחל: אנחנו לא רוצים להרוויח כסף, אנחנו רוצים להיות מסוגלים לתת את השירות לתושבים שלנו בצורה ראויה.

שגיא רוחל: אנחנו לא יכולים עם המחירים האלה.

יואב קיש: משרד הפנים, איך הגעתם למחירים האלה?

שגיא רוחל: עם הטיוטה של המחירים שהייתה בצו היינו יכולים להתמודד, עם זה אנחנו לא מסוגלים להתמודד.

תמי נאסה: אין שוני במחירים בין המלצת הוועדה לצו.

תמי נאסה: השר אימץ את מודל התמחור.

תמי נאסה: אין שוני במפתחות המחיר.

שגיא רוחל: לא נכון.

יואב קיש: בין הטיוטה לעכשיו אין שוני?

תמי נאסה: אין שוני במפתחות המחיר.

יואב קיש: מה הכוונה ב"מפתחות"?

תמי נאסה: מפתחות המחיר זה התמחיר ששימש.

תמי נאסה: הסל מורכב ממספר מרכיבים.

תמי נאסה: הוועדה ישבה וסקרה רכיב רכיב, בעצם קבעה מפתחות מחיר לכל רכיב - איך לחשב את השכר, איך לחשב את פעילות החוץ, את פעילות הפנים, את ההזנה.

תמי נאסה: מפתחות המחיר האלה נשארו אותו הדבר.

נועה בן אריה: תמי, מה זה מפתחות מחיר?

נועה בן אריה: זה טווח מחירים?

יואב קיש: למה זה לא פורסם כך שאפשר יהיה לערער על המפתחות שלכם?

יואב קיש: אולי במפתח שלכם שעת גננת או סייעת לא רלוונטית.

יואב קיש: הם בסוף אומרים שהם לא מסוגלים.

יואב קיש: מה קורה כרגע?

יואב קיש: כרגע שמת להם שורה תחתונה, נכון?

יואב קיש: אתם יודעים את המפתחות שלהם?

שגיא רוחל: לא.

יואב קיש: קיבלו שורה תחתונה.

יואב קיש: לתפיסתם היא שונה ממה שהיה מוסדר קודם בטיוטה.

יואב קיש: שיניתם, לפי מה שאת אומרת לי, על בסיס נתונים קבועים שרק בתמהיל שונו, נכון?

יואב קיש: זה מה שאמרת.

יואב קיש: שעת סייעת, למשל, עדיין נשארה אותו תמחור כמו שהייתה בטיוטה, רק הורדתם כמויות שעות או דברים כאלה.

תמי נאסה: הדבר היחיד שהורדנו זה מספר פעילויות.

יואב קיש: יכול להית שהתמחור של אותן פעילויות שונה מהתמחור שלהם.

יואב קיש: אני מבקש שתעבירו את המפתחות, כדי שכולם יוכלו לשפוט, כדי שזה יהיה שקוף ונוכל לקבל הערות פרקטיות ממקומות שבהם יש טעויות לתפיסתם.

יואב קיש: יכול להיות שיש, מה לעשות.

יואב קיש: זה נושא אחד שצריך לעשות.

יוליה מלינובסקי: יש לי הערה לסדר, אדוני היושב-ראש, והיא לפתוח דיון בלהעביר את הסמכות למשרד החינוך.

יוליה מלינובסקי: משרד הפנים זה לא המקום הטבעי.

יוליה מלינובסקי: זה רק פוגע בתכנים, פוגע בהיערכות.

יוליה מלינובסקי: יש גם בית ספר קיץ.

יוליה מלינובסקי: צריך להטיל את זה גם על הגנים.

יוליה מלינובסקי: משרד הפנים זה לא המקום בשביל להפעיל קייטנות.

שגיא רוחל: הרשויות המקומיות בעד.

פנינה תמנו: מה שמטריד אותי זה כמה ההורים יצטרכו לשלם.

פנינה תמנו: אם הם משלמים 1,200 שקלים, וזה כשאני כוללת את הצהרון של הקייטנה, ל-15 ימים, מה עשינו בזה?

יואב קיש: למה 15 ימים?

יואב קיש: שלושה שבועות.

פנינה תמנו: אני רוצה להבין על כמה ימים מדובר.

יואב קיש: שלושה שבועות, 15 ימי עבודה.

יואב קיש: אני רוצה קצת לשמוע ראשי רשויות.

עופר בן-אליעזר: כבוד היושב-ראש, תודה רבה על הדיון.

עופר בן-אליעזר: אני חושב שמנסים לעשות פה משהו שלא ייעשה.

עופר בן-אליעזר: הולכים הכי הפוך על הפוך מכל הכיוונים.

עופר בן-אליעזר: צריך לזכור שלוחות הזמנים הם אפס.

עופר בן-אליעזר: הקייטנות מתחילות מחר בבוקר, לא עוד 100 שנה.

יואב קיש: נכון.

עופר בן-אליעזר: כבוד היושב-ראש, אני מאוד מעריך את עמדתך ואת גישתך בעניין הזה.

עופר בן-אליעזר: בוא נעבוד בצורה ישרה.

עופר בן-אליעזר: חינוך זה חינוך.

עופר בן-אליעזר: משרד הפנים נכנס לתחום שהוא לא שלו, הקים ועדה.

יואב קיש: אומרים לך שבנט לא רצה.

יואב קיש: אני מסכים איתך שזה מקום יותר ראוי.

עופר בן-אליעזר: נוצר שעטנז בו כל אחד מושך לכיוון שלו.

עופר בן-אליעזר: הרשויות עד עכשיו עשו את זה בצורה מסודרת, מקצועית, בשיתוף פעולה הכי טוב שבעולם.

עופר בן-אליעזר: התערבו עכשיו בתוך העניין הזה, רוצים להרוס את זה.

עופר בן-אליעזר: מה יקרה?

עופר בן-אליעזר: הרשויות שלא יוכלו לעמוד במהלך הזה, לא יעשו את הקייטנות, הן יהפכו להיות פרטיות, ויצא שפגענו כי המחירים רק יעלו.

עופר בן-אליעזר: אני חושב שצרך לדחות את הדבר הזה, לעבוד על זה בצורה מסודרת לקראת שנה הבאה, לא לעכשיו, לראות אם אפשר להעביר את זה למשרד החינוך, כמובן בשיתוף פעולה של ועדי הורים, של משרד החינוך, של הרשויות המקומיות.

עופר בן-אליעזר: אני חושב שמה שעושה פה הוועדה עם חברי הכנסת הוא מבורך בעניין הזה.

יואב קיש: אל תחבר.

יואב קיש: אני לא שמעתי מחברי הכנסת פה אמירה של לדחות את היישום.

יואב קיש: אני יכול להגיד לך שגם אני לא שם.

יואב קיש: בוא נפריד.

יואב קיש: בפירוש צריך לבחון איך פותרים את הבעיות שנוצרו בשלב היישום.

יעקב אמציה דויטש: אני מפורום ועדי ההורים היישוביים.

יעקב אמציה דויטש: אני עוסק בנושא הזה של הקייטנות אצלנו.

יעקב אמציה דויטש: היינו גם שותפים בכל שלבי החקיקה.

יעקב אמציה דויטש: אנחנו בעניין כבר הרבה זמן.

חיים ביבס: רק שלא הקשיבו לכם בוועדה המייעצת.

יעקב אמציה דויטש: יש פה איזון בין שני דברים.

יעקב אמציה דויטש: אחד - קייטנה שאפשר להרים אותה כמו שצריך, ושניים - המחיר.

יעקב אמציה דויטש: כל עוד אנחנו לא יודעים, והזכירו את זה פה, איך בנוי המפרט של הקייטנה הזאת, אנחנו לא מסוגלים לייצר את האיזון הזה.

יעקב אמציה דויטש: בצהרונים אנחנו יודעים כמה עולה ארוחה, אנחנו יודעים כמה עולה שכר.

יעקב אמציה דויטש: אז אפשר להתווכח איפה האיכות, איפה המחיר ואיפה נפגשים באמצע.

יעקב אמציה דויטש: היום אנחנו לא מסוגלים בכלל לקיים את הדיון הזה, כי אנחנו לא יודעים.

יעקב אמציה דויטש: יש איזה מספר אחד למטה.

יעקב אמציה דויטש: גם אני לא יודע.

יעקב אמציה דויטש: אני רוצה שהמחיר יהיה נמוך, אני רוצה שהקייטנה תהיה טובה, אבל אני לא יודע איך לעשות את זה, אין לי נתון בכלל.

יעקב אמציה דויטש: אני מניח שראשי הערים לא מסוגלים לעשות את זה בגלל אותה סיבה.

יעקב אמציה דויטש: זה מה שחסר לנו בעניין הזה.

יעקב אמציה דויטש: הנושא של משרד החינוך, דיברנו על זה בשנה שעברה.

יעקב אמציה דויטש: אני מצפה מכם המחוקקים להחליט איזה משרד אחראי.

יואב קיש: כרגע זה משרד הפנים, זה ברור.

יעקב אמציה דויטש: הציפייה שלנו שזה יהיה במשרד החינוך, אפילו במחיר של דחייה של שנה ושינוי החוק, כאשר אתם אלה שיכולים, אתם הסמכות לשנות את זה.

יעקב אמציה דויטש: יהיה נכון לעשות את זה שם, כי שם יש את התורה איך לעשות את זה כמו שצריך.

דגנית דקל: אצלנו בהרצליה אנחנו עובדים בשיתוף פעולה מלא עם ההורים.

דגנית דקל: גם ההורים מאוד מתנגדים ליישום של צו הפיקוח הזה, מכיוון שהם צריכים מענה מ-07:30 עד 16:45, לא מ-08:00 עד 16:00.

דגנית דקל: הם רוצים שהילדים שלהם יאכלו אוכל לפי המפרט של משרד הבריאות, כאשר מנה עולה במחיר מסוים.

דגנית דקל: אנחנו לא יכולים לעמוד במחיר שמוסיפים בצו הפיקוח לצהרון.

דגנית דקל: העירייה לא יכולה להוציא מהכיס שלה כל כך הרבה כסף.

דגנית דקל: אנחנו רוצים לשמור על קייטנות איכותיות.

יואב קיש: זאת אומרת, את רואה דרישה גם מההורים, שאז אין בעיה, יכולים ללכת ולעשות את הקייטנות - -

דגנית דקל: אי אפשר.

יואב קיש: יכולים גם וגם.

יואב קיש: למה אי אפשר גם וגם?

דגנית דקל: אין לנו מפעילים שמוכנים לעשות, שמוכנים לתת מענה במחירים האלה.

דגנית דקל: אין לנו כוח אדם.

דגנית דקל: בהרצליה מאוד קשה להעסיק.

יואב קיש: משרד החינוך, אתם לא קשורים לעניין, נכון?

דודו ביטס: קשורים.

דודו ביטס: אני רוצה לומר לכם שאני מצטרף למה שנאמר מצד משרד הפנים.

דודו ביטס: הייתה עבודה מקצועית.

דודו ביטס: אתם יכולים להגיד פה מה שתגידו, אבל אנחנו עבדנו סביב השעון על מנת להביא את התוצאה הכי טובה.

דודו ביטס: יש פער עצום בין המלצות הוועדה לבין מה שהוחלט בפועל.

יואב קיש: אז איך זה עבד?

יואב קיש: זה מעניין.

יואב קיש: המלצות הוועדה פורסמו?

דודו ביטס: כן.

קריאה: החוק מסמיך את השר להתעלם מהמלצות הוועדה.

יואב קיש: למה נעשה שינוי מהמלצות הוועדה?

יואב קיש: מי עשה את השינוי?

קריאה: החוק.

קריאה: החוק מאפשר מהשר להתעלם.

תמי נאסה: המלצות הוועדה פורסמו והועברו למרכז לשלטון מקומי.

יואב קיש: הם בסדר.

יואב קיש: מי עשה את השינוי?

תמי נאסה: השר עשה את השינוי.

תמי נאסה: השינוי, כמו שאמרתי, לא נוגע למחירים.

יואב קיש: אבל לא פרסמתם את המפתחות, לא ראינו למה השינוי.

תמי נאסה: העברנו למרכז לשלטון מקומי.

דודו ביטס: התחלנו להגדיר בוועדה עצמה.

דודו ביטס: עם כל הצניעות, אני חושב שאני באתי עם הידע המקצועי בכל מה שקשור לקייטנות.

דודו ביטס: התחלנו בדיון על מה זו קייטנה בכלל.

יואב קיש: אמרתי שרצינו שזה יהיה אצלכם.

יואב קיש: השר שלכם לא רצה.

דודו ביטס: אל תכניס אותי לשם.

דודו ביטס: יש לי שר , יש לי מנכ"ל.

דודו ביטס: הגדרנו מה זו קייטנה בכלל.

דודו ביטס: היא שונה מבית ספר של החופש הגדול.

דודו ביטס: שם הגדירו דברים מאוד מסוימים.

דודו ביטס: אני טוען מהניסיון שלי שהוא רב שנים, שקייטנה צריכה להיות אחרת, עם סל עשיר יותר.

דודו ביטס: הגדרנו סל עשיר יחסית לקייטנה ציבורית.

דודו ביטס: דיברתם על מספר מינימום.

דודו ביטס: עשינו סימולציות.

דודו ביטס: הגענו למסקנה שסביב ה-60 ילדים בקייטנה זה מספר שממנו אפשר להגיע לסכום סביר.

יואב קיש: בכל אזור 60?

דודו ביטס: קייטנה אחת עם 60 ילדים.

יוליה מלינובסקי: גן ילדים זה לא 60.

דודו ביטס: אני אומר לך שעשינו סימולציות מבחינת מספרים.

דודו ביטס: הגענו למסקנה שסביב המספר הזה אתה יכול להגיע לסכום סביר ולקיים קייטנה טובה.

יואב קיש: כמה זה סכום סביר?

תומר רוזנר: 1,800 שקל.

דודו ביטס: זה נע בין 900 ל-1,000 שקל.

תומר רוזנר: זה ממש לא נכון.

תומר רוזנר: תקריא לנו מהדוח מה המחיר.

דודו ביטס: לי אין את הדוח, אבל אני זוכר את המספרים.

קריאה: דודו, אתה מדבר על שעות הבוקר.

קריאה: אתה צודק, רק בוקר.

יואב קיש: המחיר המרבי עבור תוספת לקייטנה ציבורית?

דודו ביטס: אני לא מדבר על הצו.

דודו ביטס: אמרתי שהיה פער בין ההמלצות של הוועדה לבין מה שהוחלט בסופו של דבר.

דודו ביטס: אני רוצה לדבר גם קצת על התעריפים.

דודו ביטס: התעריפים של החישוב התבססו על דברים קיימים.

יואב קיש: מה שאני ראיתי כרגע - אני לא יודע אם זה מבוסס, מעבירים לי מהממ"מ – זה שזה סביב ה1,600-1,700 שקלים.

דודו ביטס: מה פתאום, אין מצב.

יואב קיש: יש סיטואציה שהשר ראה את המחיר הזה ואמר שדרישות הסל שלכם גבוהות מידי, שזה כאילו קייטנה פרטית, ואז הוריד כדי להגיע לסכום?

יואב קיש: לא פירטתם מה ירד.

יואב קיש: קודם כל, יש לי יתרון גדול שלא הייתי פה כשכולכם דיברתם על החוק בסיבוב הקודם ואני בא ולומד את זה מחדש.

יואב קיש: קודם כל, הכוונה ברורה, אני חושב שהיא מבורכת וכולם שותפים לעניין הזה.

יוליה מלינובסקי: הדרך עקומה.

יואב קיש: יש פה באלנס שצריך היה לעשות ביישום בשטח.

יואב קיש: הבאלנס הזה צריך להיות בין הרצון למחיר נמוך ככל האפשר לבין סל שירותים שעדיין יספק את ההורים.

יואב קיש: איך אמרנו?

יואב קיש: אנחנו לא רוצים אוכל לא בריא, אנחנו רוצים שכן יהיו פעילויות, שלא ישבו מול מסך כל היום.

יואב קיש: יש לא מעט דברים.

יואב קיש: את הבאלנס הזה ניסו לעשות דרך אותה ועדה.

יואב קיש: מה שקרה עכשיו הם שני דברים בעייתיים.

יואב קיש: ברגע שהחלטתם להוריד את המחיר אתם לא פרסמתם - לפחות זה מה שאני שומע מהשטח - ולא הסברתם מה ירד, מה השווי של מה שירד, למה המחיר שנשאר משקף את הפעילויות כפי שסוכם קודם, למה לא נגעתם במפתחות.

יואב קיש: זה דבר אחד שלא עשיתם טוב.

יואב קיש: הייתם צריכים לשקף את זה לכל ראשי הרשויות, להסביר, ואז היה יכול לבוא אלי מכפר סבא ולהגיד לי: "הנה, פה המחיר הזה הוא לא מחיר ריאלי".

יואב קיש: ברגע שאתם מוציאים מספר שהוא גלובאלי, לא מפרט, זו טעות.

יואב קיש: אני מבקש מכם דבר אחד לעשות - לפרט בדיוק את כל הפעילויות, עלויות.

יואב קיש: אני מקווה שאתם לא רוצים להוביל אותנו למצב שהעיריות ייכנסו לפעילות גירעונית ואחרי זה תמנו להן ועדה קרואה עם ראש עיר חלופי.

יואב קיש: אנחנו לא רוצים להיות שם, נכון?

יואב קיש: הפירוט של התחשיב שהגעתם אליו חייב להיות מופץ בהקדם, כדי שנוכל לעשות דיון מעקב ולראות אם אנחנו מצליחים לתקן.

יואב קיש: משרד המשפטים, אני רוצה להבין איך יכול להיות שמטילים על רשות פעילות מסוימת בלי להגדיר הגדרה של מינימום משתתפים.

יואב קיש: בעיני זה לא הגיוני.

יואב קיש: לא כתוב בחוק שאסור להגדיר מספרים.

יואב קיש: זה לא כתוב בחוק.

יואב קיש: במקרה שלא יהיה מינימום אפשר יהיה לאחד אזורים.

יואב קיש: גם זה משהו שבעיני אפשר לפתור.

יואב קיש: אני עוד פעם חוזר לאמירה שאמרתי.

יואב קיש: אנחנו רוצים שיינתן שירות לכל ילד, שירות מספק ובמחיר כמו שהבנתי שהיה.

יואב קיש: אני לא מאשים אף אחד, אבל ייתכן שחלק מהרשויות ניצלו את הדבר לרעה, לכן זה הגיע למקום שהגיע.

יואב קיש: היום אני רואה שכולם מסונכרנים סביב העניין הזה.

יואב קיש: אם זה היה קודם מיעוט, גם זה נפסק.

יואב קיש: אני חושב שהרשויות מציגות תמונה שבה הן רוצות לתת שירות ולא להפסיד כסף.

יואב קיש: זה לגיטימי.

יואב קיש: הן לא יכולות להיכנס לגירעון בגלל דרישה של מישהו.

יואב קיש: גם לנו יש אחריות כלפי הרשויות.

יואב קיש: לא יכול להיות שאנחנו מפילים אותן לפח שהן לא יכולות לקום ממנו.

יוליה מלינובסקי: גם לטובת הילדים.

יואב קיש: וגם בסוף לילדים.

יואב קיש: מה שאני חוזר ואומר למשרד המשפטים זה למצוא דרך שבסופו של דבר הפעילות הזאת תהיה הגיונית, שלא יוטל כל העול הכספי על הרשויות שלא מסוגלות לעמוד בו.

יואב קיש: יש חשיבות לקייטנה שמתבצעת עם ילד אחד באזור או עם 15 ילדים מינימום באזור.

פנינה תמנו: אם מדברים על אזורים, צריך לקחת בחשבון שלא כולם ניידים.

פנינה תמנו: גם לזה תידרשו.

יואב קיש: אני לא נותן היום את הפתרון.

יואב קיש: אי אפשר את הכל.

יואב קיש: יש תקציב, יש מגבלות.

יואב קיש: אם אנחנו אומרים שאין תקציב ואין מגבלות, אז בקשה, שמשרד הפנים או שמשרד החינוך יממנו את זה.

יואב קיש: אני לא מוכן שרשויות בגלל הסיטואציה הזאת יגיעו לגירעונות שאחרי זה אנחנו נבוא אליהן בטענות איך הן מתנהלות.

יואב קיש: אנחנו בלוח זמנים אפס, לכן אני מבקש התייחסות זריזה, כמו שאמרת, של ימים בודדים גם ממשרד המשפטים.

יואב קיש: אנחנו נעשה בשבוע הבא ישיבת מעקב בה משרד המשפטים יציג את זה.

יואב קיש: אנחנו נשמע את כל ההתייחסויות הספציפיות.

יואב קיש: אני לא רואה את זה עובר, בטח לא בקיץ הקרוב, למשרד החינוך.

יואב קיש: אנחנו היום ב-8 למאי.

יואב קיש: אני מכיר את המשרדים.

יואב קיש: זה לא יעבור ממשרד הפנים למשרד החינוך בקיץ הזה.

קריאה: אז למה לא לדחות את זה?

יואב קיש: אני לא רוצה לדחות.

יואב קיש: קודם כל, זה חוק.

יואב קיש: אני חושב שזאת תהיה טעות לדחות.

יואב קיש: תמיד כשעושים משהו חדש יש בעיות ביישום, מה לעשות.

יואב קיש: הייתה לי את אותה בעיה לא בתחום של הקייטנות, אלא בתחום שקשור לתכנון ובנייה.

יואב קיש: יש נושא של רפורמה משמעותית בנושא של כל הפיקוח על הבנייה עם מכוני הפיקוח.

יואב קיש: 3 שנים דוחים כי לא מוכנים.

יואב קיש: מי משלם את המחיר במקרה הזה?

יואב קיש: המכונים שמשקיעים את הכסף.

יואב קיש: אנחנו לא רואים את העלות האמיתית בתכנון ובנייה, וזה כי עוד אין לנו את האלטרנטיבה.

יואב קיש: אני רוצה שבמקרה הזה החוק הזה ייכנס לתוקף, לא נדחה אותו.

יואב קיש: עם כל הקשיים והבעיות הוא יתבצע בקיץ הקרוב, נקודה.

יואב קיש: עכשיו הוועדה הזאת מנסה להקל, לפתור ולהוריד כמה שיותר בעיות בטווח הקצר מהעניין הזה.

יואב קיש: יהיו קייטנות במחירים האלה כבר בקיץ הנוכחי.

יואב קיש: אני רוצה לבחון את הנושא של איחוד אזורים, את הנושא של כמויות מינימום.

יואב קיש: בדברים האלה ייתכן ובהחלט יהיו שינויים.

יואב קיש: חבר הכנסת דב חנין, בקשה.

דב חנין: תודה לך, אדוני היושב-ראש.

דב חנין: אני חושב שהמהלך של הסדרת הקייטנות הציבוריות הוא מהלך שהכוונות בו היו טובות, אבל הכיוון שהכנסת החליטה עליו היה מוטעה לחלוטין.

דב חנין: העובדה שמסביב לשולחן הזה לא יושב כשחקן מרכזי משרד החינוך זו טעות ברמה העקרונית, כי קייטנות זה גם חלק מהמערכת החינוך, זה חלק הכרחי ממערכת החינוך.

יואב קיש: דיברנו על זה, דב.

דב חנין: אני חולק על עמדתך בנקודה אחת.

דב חנין: אני חושב שכבר עכשיו הוועדה צריכה לדרוש משר החינוך להיכנס לתמונה.

דב חנין: הנתונים שאנחנו שומעים מהשלטון המקומי, יואב, הם נתונים שאומרים שהמערכת לא תעבוד.

דב חנין: אני בעד להשאיר את החוק, אבל זה לא יעבוד כי אין להם כסף.

דב חנין: זה לא יקרה.

דב חנין: אנחנו יכולים לעצום את העיניים, להגיד שאנחנו חוקקנו, שלא מעניין אותנו, שישברו את הראש.

דב חנין: זו לא התנהלות ציבורית.

דב חנין: יש במדינת ישראל משרד חינוך.

דב חנין: משרד החינוך לא יכול לברוח כאשר מדובר בילדים, באחריות לילדים.

דב חנין: זו לא רק אחריות כלכלית, זו גם אחריות לבטיחות, לתנאים.

דב חנין: זה המינימום.

אכרם חסון: אדוני היושב-ראש, אני חושב שאנחנו עושים טעות חמורה מאוד כשאנחנו הולכים על זה במצב הקיים.

אכרם חסון: שמים אותנו בפני עובדה מוגמרת רק כדי לצאת לידי חובה.

אכרם חסון: אתה שמעת כאן את ראשי הרשויות המבוססות.

אכרם חסון: עוד לא שמעת את הסוציו-אקונומי 2 ו-3 במגזר הלא יהודי ובמגזר היהודי החרדי.

אכרם חסון: הם בשום מקרה לא יכולים לקיים קייטנה מהסוג הזה, כי בכל רשות יש חשב מלווה.

אכרם חסון: המדינה לא מסבסדת ולא נותנת שקל אחד.

אכרם חסון: מאחר ועד היום משרד הפנים לא קבע מי המפקחים, לא הכשיר אותם, ואין אפילו אדם שיעשה אכיפת חוק, מחר יכול חס וחלילה לקרות אסון.

אכרם חסון: מה אנחנו חברי הכנסת נגיד על כך ששמים אותנו בדקה ה-90 תחת עובדה מוגמרת ואומרים לנו לקחת החלטות?

אכרם חסון: אני מציע לך לדחות את זה בשנה.

פנינה תמנו: אדוני היושב-ראש, אני חושבת שלא צריך לדחות את היישום.

פנינה תמנו: אני חושבת שאין מנוס מלשבת עם שלושת הגורמים העיקריים עד אשר יצא עשן.

פנינה תמנו: אמרת שישבתם שעות רבות?

פנינה תמנו: אני חושבת שהגיע הזמן שישבו עם השלטון המקומי, במיוחד כשהשלטון המקומי אומר שהם לא נפגשו איתו.

פנינה תמנו: לא צריך לדחות את היישום.

פנינה תמנו: אין מנוס מלתת סבסוד, בטח כשאמר חברי כאן שאין ייצוג לרשויות המוחלשות שנמצאות במצב סוציו אקונומי הרבה יותר נמוך ממי שנמצא כאן.

יואב קיש: הכל מתחיל מזה שאין סבסוד.

יואב קיש: זה נופל על הרשויות המקומיות.

פנינה תמנו: אני לא מתעלמת מהמצוקה של הרשויות.

פנינה תמנו: אם הרשויות מפעילות וחסר כסף, אנחנו כאן כדי לתת מענה לדבר הזה.

פנינה תמנו: אם אנחנו נשית סכומים גבוהים על ההורים, לא עשינו בזה שום דבר, עדיף יהיה להורה ללכת ולבחור קייטנה פרטית.

יוליה מלינובסקי: עם ראשי הרשויות פה נפגשנו לא פעם.

יוליה מלינובסקי: יש הרבה דברים שאני חולקת עליכם, אבל בעניין הזה יש לכם שותפה אמיתית.

יוליה מלינובסקי: אני מבינה את העלויות.

יוליה מלינובסקי: ישבתי בזמן שהחוק הזה חוקק.

יוליה מלינובסקי: הבעיות האלו היו ברורות בזמן אמת.

יוליה מלינובסקי: אנחנו חשבנו שהאכסניה הטבעית זה משרד החינוך.

יוליה מלינובסקי: זה המשך טבעי של מערכת החינוך, כמו בית הספר של הקיץ.

יוליה מלינובסקי: אגב, זה עובד עכשיו מצוין בצהרונים.

יוליה מלינובסקי: אולי לא מצוין, אבל זה כבר עובד.

יוליה מלינובסקי: לא הייתה שום סיבה להשאיר את הקייטנות במשרד הפנים.

יוליה מלינובסקי: שר החינוך לא רצה, לכן שר הפנים נאלץ לקחת לא כל כך בהסכמה.

יוליה מלינובסקי: אני מדברת גם כאימא.

יוליה מלינובסקי: אני מחר צריכה לשלוח את הילדים שלי לקייטנות.

יוליה מלינובסקי: אני רוצה שהקייטנה לא תהיה יקרה, שאני לא אקח משכנתא בשביל זה, אבל אני גם רוצה להיות בטוחה שהילדה שלי תרגיש שם בסדר, שהאוכל יהיה בסדר, הצוות, התכנים, הפעילות, שלא יצמצמו פעילויות ולילדים יהיה חוג אחד ב-15 יום.

יוליה מלינובסקי: עם כל הכבוד, אנחנו צריכים למצוא את האיזון.

יוליה מלינובסקי: כנראה שאי אפשר לדחות את היישום כי דחו את זה כבר.

יוליה מלינובסקי: החוק חוקק לפני הקיץ הקודם.

יוליה מלינובסקי: דחו את היישום לקיץ הזה.

יוליה מלינובסקי: לא נוכל.

יואב קיש: לא רוצים, לא שלא נוכל.

יוליה מלינובסקי: כנראה שאי אפשר, יש נסיבות לכך.

יוליה מלינובסקי: אני מבקשת מהוועדה לצאת בקריאה לשר החינוך להיכנס לעובי הקורה, להתכנס לנושא, לקחת את הסמכות הזאת לשנה הבאה.

יוליה מלינובסקי: כמובן שהשנה צריך להפעיל את זה בהתחשב ביכולות, ברשויות ובהורים.

יוליה מלינובסקי: משרד הפנים, מאחורי כל מספר אין רק חשבון, אין רק מתמטיקה.

יוליה מלינובסקי: צריך להבין איך המערכות עובדות.

יוליה מלינובסקי: שווי השכר בכפר סבא, בהרצליה לעומת מקום אחר הוא לא אותו דבר.

יוליה מלינובסקי: אתם צריכים לעשות מדרגים.

יוליה מלינובסקי: אי אפשר להפעיל את זה באותו מחיר.

יוליה מלינובסקי: צריך לחשוב גם על רשויות חלשות, איך לסבסד את זה, אחרת זה לא יהיה.

יוליה מלינובסקי: אני תומכת בדבריך.

יואב קיש: עדי מן, יו"ר פורום הורים.

עדי מן: קודם כל, עלתה פה סביב השולחן העובדה שאנשים לא מכירים את התוכן, את המהות של החוק הזה, לא יודעים איך ליישם אותו.

עדי מן: אני חושבת שצריך להתייחס לזה.

עדי מן: עוד פעם מביאים איזה שהוא משהו שאמור לתת פתרון טוב ואיכותי להורים ולילדים - הילדים הם הדבר הראשון שאנחנו צריכים להסתכל עליו - ולא יכול להיות ישים בטווח הקצר הזה.

עדי מן: איך אפשר להקים בכלל דבר כזה מבלי להתייעץ עם כל הגורמים הרלוונטיים שבסופו של דבר צריכים להוציא את זה לפועל?

עדי מן: זה דבר ראשון.

עדי מן: דבר שני, בהתייחס לגני הילדים בעיקר.

עדי מן: 15 ימים של קייטנה זה כלום, זה לא מספיק.

עדי מן: אף אחד מאיתנו לא יכול.

עדי מן: אנחנו עובדים בימים האלה.

עדי מן: זה או שאנחנו צריכים ללכת לעבודה, או שאנחנו צריכים לוותר על ימי עבודה.

יואב קיש: אם היה להם כדאי, אז הם גם היו עושים את זה 30 ימי עבודה.

יואב קיש: זה הכל עניין של כמה כסף ההורה מוכן לשלם.

יואב קיש: מנסים לתחום פה סל שיהיה מינימאלי.

יואב קיש: אין בעיה להגיד ש-15 זה לא מספיק, אני מסכים איתך, אבל אותו הורה שאומר ש-15 לא מספיק צריך להיות מוכן לשלם עוד 10 ימים נוספים של פעילות.

עדי מן: ההורים מוכנים.

פנינה תמנו: מה זה "מוכנים"?

פנינה תמנו: יש כסף לכל ההורים?

פנינה תמנו: לא.

עדי מן: אנחנו נמצאים במצב של אין ברירה.

עדי מן: בהרבה מאוד רשויות לוקחים כסף שאפשר להשקיע בגני הילדים ובבתי הספר.

עדי מן: אנחנו כהורים מעדיפים שסכומי הכסף האלה יועברו לנושאים אחרים שהם יותר קריטיים בשלב הזה.

עדי מן: אני חושבת שכן צריך להעביר את העניין הזה לאחריות משרד החינוך.

עדי מן: יושב פה אדם שאמר שהוא מומחה בקייטנות ויש לו המון ידע.

עדי מן: הוא נתן גם המון טיפים למשרד הפנים איך לעשות את זה.

עדי מן: למה לא לקחת את זה לכיוון הזה?

עדי מן: כמו שהמחיר חשוב לנו כהורים, והוא חשוב, חשובה לנו גם התכולה של הדבר הזה.

עדי מן: לא להסתכל רק על המחיר.

עדי מן: חשוב שתהיה לנו מסגרת שבה הצוותים יהיו צוותים איכותיים, שהתזונה במסגרת הזאת תהיה תזונה טובה, לא שתי פרוסות לחם וירק וכו'.

יואב קיש: אני מסכם את הדיון.

יואב קיש: קודם כל, אנחנו נקבע דיון נוסף בשבוע הבא.

יואב קיש: אני מבקש לשבוע הבא כמה דברים.

יואב קיש: ראשית, פרסום מפורט של התחשיב.

יואב קיש: אני מבקש שתהיה ישיבה של משרד הפנים עם השלטון המקומי - זה אחרי שנתתם להם את התחשיב - כדי שתנסו להגיע להסכמות.

יואב קיש: תנסו לראות אם אתם מצליחים לייצר מפרט שמצד אחד נותן צורך מינימאלי לדרישות של ההורים ולמה שהילדים צריכים, ומצד שני שומר על תמחור סביר והגיוני שהרשויות מסוגלות לעמוד בו, הוא לא תמחור הפסדי.

נאוה אושר: הצו כבר עודכן.

נאוה אושר: לקראת פברואר שנה הבאה ניתן יהיה להתקין צו נוסף.

חיים ביבס: אנחנו ניפגש בבג"ץ.

נאוה אושר: אנחנו רוצים לבוא ולבחון את הנושא.

נאוה אושר: נראה לי נכון יותר שקודם הדברים ייושמו.

יואב קיש: זה לא יהיה.

קריאה: אל תעשו ניסוי על הילדים שלנו.

יואב קיש: אני כן רוצה להגיד שיש פה יוזמה מבורכת של שר הפנים.

יואב קיש: היא צריכה לקבל עידוד וחיזוק.

יואב קיש: אני לא חושב שמישהו במשרד הפנים עשה משהו בשביל לפגוע.

יואב קיש: כולם עשו בשביל לעשות הכי טוב שהם יודעים.

יואב קיש: אנחנו פה סך הכל מנסים לפתור.

יואב קיש: ברור שהמטרה של משרד הפנים הייתה טובה.

יואב קיש: הצו כמו שיצא היום, מעורר המון המון בעיות, יהיה צריך לתקן אותו, אני כבר אומר את זה למשרד הפנים.

יואב קיש: כדי לתקן אותו בלוחות זמנים קצרים - -

תומר רוזנר: אי אפשר לפי החוק.

יואב קיש: אנחנו נראה מה נעשה עם החוק.

יואב קיש: אני לא מוכן שהמצב יהיה כמו שהוא.

יואב קיש: המצב נשמע לי בעייתי מאוד.

יואב קיש: אנחנו נמצא את הפתרון.

יואב קיש: אני לא מוכן לקבל את המילים "אי אפשר".

יואב קיש: אנחנו נמצא את הפתרון.

יואב קיש: אם צריך, נתקן את החוק.

יואב קיש: נמצא את הפתרון.

יואב קיש: לא ניתן מצב של ברדק כזה בקייטנות שמתחילות.

יואב קיש: את זה צריך לפתור.

יואב קיש: כל הכנסת מאוחדת, אין פה אופוזיציה-קואליציה.

יואב קיש: אם צריך להעביר חוק מהר מאוד, נעשה את זה מהר מאוד.

יואב קיש: יש לנו אחריות.

יואב קיש: אני רוצה שהמסר הזה יועבר למשרד הפנים.

יואב קיש: עשיתם עבודה מצוינת.

יואב קיש: אני כמו רבים חושב שזה היה צריך להיות במשרד החינוך.

יואב קיש: זה לא יהיה בקיץ הזה במשרד החינוך.

יואב קיש: אנחנו כן ניישם את זה בקיץ הזה.

יואב קיש: אני מבקש שתשבו כמה שיותר מהר, שבשבוע הבא תבואו עם מסקנות, עם אמירות, תגידו מה אתם צריכים, איזה חוק לתקן, מה לעשות.

יואב קיש: כל הדברים האלה יקרו.

יואב קיש: אני רוצה שתשבו איתם על התחשיב.

יואב קיש: אני רוצה ישיבה משותפת.

יואב קיש: אני רוצה התייחסות למפקחים והתייחסות למינימום ילדים בקייטנה, כדי שהדבר הזה יהיה אפשרי.

יואב קיש: אנחנו פה מאזנים בין זה שאנחנו רוצים שהילדים יקבלו מוצר שיענה לפחות על המינימום, לבין עלויות תקציביות שכרגע אף אחד פה לא מממן אותן חוץ מההורים.

יואב קיש: מה לעשות, משרד הפנים והמדינה לא מצאו לנכון לתקצב את זה מעבר, גם הרשויות לא יכולות להיכנס לגירעון מעבר, לכן האיזון הזה חייב להיעשות.

יואב קיש: מה שיש בצו נראה לא כתשובה מספקת, אני מבקש לפתור את זה.

יואב קיש: תודה רבה, הישיבה נעולה.